Polisieman vas vir bedrog, verkragtingŉ Kaptein in die polisie is Donderdagoggend in Alberton in hegtenis geneem op aanklag van regsverydeling, korrupsie, bedrog, verkragting en die onwettige gebruik van ŉ staatsmotor. ŉ Polisiewoordvoerder, kol. Lungelo Dlamini, sê die 49-jarige beampte is in hegtenis geneem toe hy Donderdagoggend by die Alberton polisiekantoor aan diens gekom het. Die ondersoek na sy bedrywighede het reeds verlede jaar begin. Die polisieman het na bewering verklarings in ŉ dossier vervals. Die dossier is later toegemaak nadat die aanklaer besluit het om nie te vervolg nie. Hy het ook na bewering ŉ vrou verkrag wat hom glo betaal het om ŉ strafregtelike saak teen haar te laat vaar. Die polisieman het glo ook omkoopgeld aanvaar van ŉ persoon wie se vuurwapen hy gekonfiskeer het. Hy sal na verwagting Donderdag in die Alberton landdroshof verskyn. ŉ Interne ondersoek sal bepaal of die beampte geskors gaan word.